Opdateret kl. 20.08. Siden natten til lørdag har Nordjyllands Politi efterforsket et slagsmål, der endte med at to mænd midt i tyverne blev stukket med kniv. Slagsmålet opstod ude foran et hus i Skivum ved Aars. Her holdt en gruppe mænd fødselsdagsfest, men midt om natten ankom en bil med en anden gruppe, og derefter opstod der slagsmål. Ifølge TV2 Nords oplysninger var en af mændene i bilen sur over, at han ikke var blevet inviteret med til festen. Under slagsmålet blev en ramt i armen og en anden i brystkassen med en kniv. De blev begge behandlet på sygehuset, og blev lørdag morgen meldt uden for livsfare. Kort efter nattens episode blev den første mand anholdt, og efterfølgende meldte endnu en eftersøgt sig selv. Nu er en tredje mand også blevet anholdt. Lørdag eftermiddag har en mand i starten af 40´erne meldt sig selv på politistationen i Aalborg. Ifølge efterforskningsleder Mikkel Brügmann er der tale om en af dem, der var eftersøgt for slagsmålet. Han kan ikke udelukke, at der vil ske yderligere anholdelser i sagen. Lørdag aften er de tre mænd blevet varetægtsfængslet frem til den 7. april, og er alle sigtet efter den grove voldsparagraf 245 stk. 1.

Opsummering:
Lørdag eftermiddag er endnu en mand blevet anholdt i sagen om knivstikkeri i Skivum natten til lørdag.